**Összefoglaló a Helyi Esélyegyenlőségi Program (HEP)**

**2025. évi felülvizsgálatáról**

**-VILONYA-**

Az egyenlő bánásmódról és az esélyegyenlőség előmozdításáról szóló 2003. évi CXXV törvény (a továbbiakban: Ebtv.) 31. § (1) bekezdése szerint a települési önkormányzat **ötévente öt évre szóló helyi esélyegyenlőségi programot** fogad el.

A (2) bekezdés értelmében a helyi esélyegyenlőségi programban **helyzetelemzés**t kell készíteni a hátrányos helyzetű társadalmi csoportok – különös tekintettel a nők, a mélyszegénységben élők, a romák, a fogyatékkal élő személyek, valamint a gyermekiek és az idősek csoportjára – oktatási, lakhatási, foglalkoztatási, egészségügyi és szociális helyzetéről, illetve a helyzetelemzésen alapuló **intézkedési tervben** meg kell határozni a helyzetelemzés során feltárt problémák komplex kezelése érdekében szükséges intézkedéseket.

A (4) bekezdés alapján a helyi esélyegyenlőségi program **időarányos megvalósulását**, illetve a (2) bekezdésben meghatározott helyzet esetleges megváltozását **kétévente** át kell tekinteni, az áttekintés alapján szükség esetén a helyi esélyegyenlőségi programot felül kell vizsgálni, illetve a helyzetelemzést és az intézkedési tervet az új helyzetnek megfelelően kell módosítani.

A települési önkormányzat az államháztartás alrendszereiből, az európai uniós forrásokból illetve a nemzetközi megállapodás alapján finanszírozott egyéb programokból származó, egyedi döntés alapján nyújtott, pályázati úton odaítélt támogatásban csak akkor részesülhet, ha az **e törvény rendelkezéseinek megfelelő, hatályos helyi esélyegyenlőségi programmal rendelkezik** (Ebtv. 31. § (6) bekezdés).

A program elkészítésére vonatkozó részletszabályokat a törvény végrehajtási rendelete, a helyi esélyegyenlőségi programok elkészítésének szabályairól és az esélyegyenlőségi mentorokról szóló 321/2011.(XII.27.) Korm.rendelet (a továbbiakban: Korm. rendelet) 6. §-a, valamint a belügyminisztérium honlapján közzétett „Módszertani útmutató a helyi esélyegyenlőségi programok elkészítésének szempontjaihoz és a program felülvizsgálatához” című dokumentum szabályozza..

A program fő célcsoportjai és tárgykörei a következők:

Célcsoportok: a mélyszegénységben élők, a romák; a gyermekek; a nők; az idősek; a fogyatékkal élők.

Tárgykörök: képzettségi, lakhatási, foglalkoztatási, egészségügyi, szociális és területi mutatók.

Vilonya Község Önkormányzata Képviselő-testülete a „Helyi esélyegyenlőségi program 2024-2028” című dokumentumát a 86/2023.(XII.11.) számú határozatával fogadta el.

A Korm. rendelet 1. § (4) bekezdése értelmében az intézkedési tervben meg kell határozni, hogy a helyzetelemzésben feltárt esélyegyenlőségi problémák felszámolása érdekében milyen beavatkozásokra, intézkedésekre került sor, és a továbbiakban mire van szükség.

A Helyi Esélyegyenlőségi Program áttekintése során vizsgálatra kerültek az Intézkedési Tervben meghatározott feladatok teljesülései. Megállapítható, hogy azok **teljesülési határideje 2028. december 31**, ezért az elmúlt két év alatt elvégzett munkáról készült összefoglalás.

Fontos, hogy ezeket az intézkedéseket az önkormányzat **folyamatosan biztosítsa** a kitűzött célok megvalósítása érdekében. A program felelősök, szakemberek egyöntetűen javasolják, hogy ezeket a jól működő intézkedéseket a jövőben is tovább kell folytatni, fenn kell tartani.

A HEP dokumentumok felülvizsgálati anyaga online egyeztetés céljából – elektronikus úton 2025. november 24-én megküldésre kerül mindazoknak, akik a Korm. rendelet 1. § (2) bekezdése szerinti tárgykörökben tapasztalatokkal rendelkeznek, és véleményükkel segíthetik a felülvizsgálat tárgyilagos lefolytatását, valamint akik az intézkedési tervben felelősként szerepelnek.

**Az intézkedés megnevezése:**

1. **A mélyszegénységben élők, és a romák esélyegyenlősége**
2. **Honlapon hirdetmény feltöltése, hirdetőtáblán tájékoztató anyagok, szórólapok elhelyezése, állásbörzék, képzési lehetőségek ismertetése**

Vilonya település közel 700 fős lakosságából szinte elenyésző azok száma, akik mélyszegénységben élnek. A településen a roma családok aránya 5 százalék alatti, akik vagy az önkormányzatnál vannak foglalkoztatva közfoglalkoztatási programon keresztül, vagy más munkahelyen, egyéni vállalkozónál vállalnak munkát. Ettől függetlenül a Várpalotai Munkaügyi Központ munkatársaival folyamatos a kapcsolattartás, aminek köszönhetően kellő gyakorisággal próbáljuk tájékoztatni a településen élő munkanélkülieket a lehetséges tanfolyamokról, felajánlott munkalehetőségekről. Az erről szóló tájékoztató anyagok a helyben szokásos módon minden esetben kihirdetésre kerülnek, azokat közzé tesszük a hirdetőtáblán, a honlapunkon, szórólap, és plakát formájában, illetve a közösségi médiában a település lakói részére kialakított csoportban is. A Munkaügyi Központ által kínált lehetőségek, állásbörzék, tanfolyamok nagyban hozzájárulnak ahhoz, hogy a regisztrált munkanélküliek tovább képezzék magukat, és a végzettségüknek, munkabírásuknak megfelelő munkát vállalhassanak. Az információáramlás az önkormányzat és a Munkaügyi Központ között folyamatos, lehetőségeinkhez képest ezekkel az anyagokkal, lehetőségekkel a munkanélkülieket is megpróbáljuk elérni. A regisztrált az önkormányzat hosszabb távú közfoglalkoztatásban foglalkoztatja, azokat pedig, akik még a munkaügyi központnál történő regisztrációig se jutottak el, folyamatosan felkeressük, és igyekszünk segítséget nyújtani a munka világába való visszatéréshez. A környékbeli cégek részére díjmentesen biztosítjuk a művelődési házat, az ott található szakmai felszerelésekkel együtt, amennyiben előadást, állásbörzét, esetleges munkaerő toborzást kívánnak végezni. A munkanélküliek, és a mélyszegénységben élők életkörülményeit figyelemmel kísérjük, a Berhidai Szociális és Gyermekjóléti Szolgálat munkatársaival folyamatosan tájékoztatjuk egymást a bekövetkezett változásokról.

# Hivatalos ügyek intézésének segítése:

A hivatalos ügyek intézésével kapcsolatban nem csak a roma lakosság tagjainak, vagy a mélyszegénységben élőknek jelentkeznek problémái. Sajnos sokan nem tudják, hogy milyen üggyel, kit, és hol keressenek, nem kapnak az egyes hivataloktól megfelelő tájékoztatást, és így általában a helyi hivataltól várják a megoldást, a segítséget. Természetesen mi ennek próbálunk eleget tenni, de sok esetben a személyiségi jogok védelme érdekében csak útbaigazítást tudunk adni, az ügyfél helyett nem végezhetjük el az ügyintézés folyamatát. A helyi ügyekkel kapcsolatos formanyomtatványok az e-önkormányzat portál elektronikus felületen, az önkormányzat honlapján, a Berhidai Közös Önkormányzati Hivatal Kirendeltségén külön dossziéban, rendszerezve megtalálhatók, melyek kitöltésében minden alkalommal próbálunk segítséget nyújtani. Az ügyfélnek lehetősége van a helyszínen kitölteni a dokumentumot, tételesen tájékoztatjuk a benyújtandó mellékletek listájáról. A helyi szolgáltatókkal is rendszeres a kapcsolat, az ő nyomtatványaik is rendelkezésre állnak, itt a hivatalban elérhetők, elektronikus úton letölthetők. Igyekszünk segíteni az időpont foglalásban, Sokan sajnos nem boldogulnak az elektronikus időpontfoglaló rendszerben. A Kirendeltség ügyfélfogadási rendjét próbáljuk úgy igazítani, hogy a délután 16 óra után hazaérkezők is el tudják intézni hivatalos ügyeiket, ezért a szerdai napon hosszabb ügyfélfogadást biztosítunk. A Hivatal székhelye, és a vilonyai kirendeltség között az információáramlás naprakész, ügyfélfogadási idő belül minden osztályon, minden kolléga készséggel áll az ügyfelek rendelkezésére. A helyi lakosoknak lehetőségük van a közös önkormányzati hivatal székhelyén, Berhidán, a Berhidai Szociális és Gyermekjóléti Szolgálatnál ingyenes jogi segítségnyújtás igénybevételére, amely nagymértékben segít az átlagember számára a paragrafusok között boldogulni.

Vilonya községben 2024-ben a statisztikai adatok alapján – a Berhidai Szociális és Gyermekjóléti Szolgálat szakemberei az alábbi ellátásokat biztosították:

* segítő beszélgetés 12
* információnyújtás 17
* ügyintézés 3
* közvetítés más szolgálathoz 0
* tanácsadás 1
* Pszichológiai tanácsadás 0
* Jogi tanácsadás 0

**Az intézkedés megnevezése:**

1. **A gyermekek esélyegyenlősége**
2. **A család működését zavaró és akadályozó okok közül a családok anyagi, család széteséséből, a nevelés, gondozás, törődés, szeretet hiányából adódó veszélyeztetettség csökkentése.**

Településünkön az utóbbi időben ugrásszerűen megnőtt az újszülöttek száma. 2024-ben 6 fő, 2025-ben 6 fő újszülött született. Az önkormányzat saját beruházásban 32 darab építési telket alakított ki, amelyek 2020. év végére mind gazdára találtak. A telket vásárlók szinte mindegyike már gyermekkel rendelkező, vagy épp gyermeket váró családokból áll, így ez által is növekszik a település gyermeklétszáma. A faluban óvoda működik. Az óvoda szinte minden évben maximum létszámmal működik. A településen heti rendszereséggel fogadóórát tart a Berhidai Szociális és Gyermekjóléti Szolgálat munkatársa, a számára kialakított külön ügyfélváró irodában. A lakosok gyakran veszik igénybe az említett szolgáltatást, a szociális gondozó több esetben házhoz menő látogatást is végez, segítve ezzel a fiatal anyák, anyagi gondokkal küszködők gyermekekkel kapcsolatos boldogulását. A Szolgálat évente több alkalommal kerekasztal megbeszélést tart, ahol a jelzőrendszerben részt vevők személyesen képviseltetik magukat, így a konferencián lehetőség nyílik egymás első kézből történő tájékoztatására, az aktualitások alapos megbeszélésére. Ez a lehetőség települési szinten nagymértékben segíti a család működését zavaró és akadályozó okok kiszűrését, azok feltérképezését, megoldási lehetőség felvázolását. Mind a szociális gondozó, mind az óvónők folyamatos kapcsolatban állnak a védőnői, illetve gyermekorvosi szolgálattal is, akik, amikor szükségét látják megteszik jelzéseiket az illetékes hatóság felé. A védőnő első kézből próbál segítséget, tanácsot adni már várandós korban a kismamák részére, aztán a születés után is figyelemmel kíséri a gyermek és az édesanya állapotát, lelkivilágát. Külön programokkal próbál segíteni az újdonsült kismamáknak, hogy minél korábban, minél szélesebb körben, és minél mélyebben alakuljon ki az alapvető anya-gyermek kapcsolat, amely - ha megfelelő „táptalajra” talál - a későbbiekben egyértelműen hozzájárul a normális családi kapcsolatok megalapozásához. A helyi civilek is megpróbálják kivenni a részüket a gyermekek részére megálmodott programok megszervezéséből, így nyári táborokat, sportnapokat, műveltségi vetélkedőket tartanak, amelyek segítik a szabadidő tartalmas és hasznos eltöltését. A későbbiekben terveink között szerepel a programok szervezésébe és lebonyolításába bevonni a közművelődési referensünket is, aki a Helyi Esélyegyenlőségi Program alapelveit figyelembe véve alakítana ki rendezvényeket, tájékoztatókat, kérne fel a témákban szakavatott előadót.

# Óvoda és bölcsőde energetikai felújítása, korszerűsítése

A településen működő egycsoportos óvoda minden évben maximum, vagy közel maximum létszámon üzemel. Két óvónő, egy dajka és egy kisegítő takarító végzi a mindennapi munkát az intézményen belül. Az óvoda épülete újnak mondható, a 2000-es évek elején került átadásra, ettől függetlenül a felújítása, esetleges korszerűsítése mindig napirenden van. Magyarország kormánya az újonnan létrehívott Magyar Falu Program keretén belül elkötelezett a kistelepülések támogatása, fejlesztése mellett, így az ezen a lehetőségen belül kiírásra kerülő pályázatokon részt vettünk. Többek között az óvodai fejlesztést, felújítást, energetikai korszerűsítést magában foglaló MFP/ÖTIK/2021 kód számú pályázattal sikerült az óvoda épületében férőhely bővítés nélküli felújítást végezni, a nyílászárókat kicserélni, ezzel sikerült megvalósítani az épület energetikai korszerűsítését. Sikerült új játszótéri eszközökkel fejleszteni az intézmény játszóterét, a gyermekek legnagyobb örömére. A Magyar Falu Program pályázatain kívül szintén óvodai felújítást céloz meg az Önkormányzati feladatellátást szolgáló fejlesztések támogatása elnevezésű konstrukció, amely szintén a fejlesztés lehetőségét biztosítja a pályázni kívánók számára. Természetesen a kisebb, de halasztást nem tűrő munkálatokat megpróbáljuk önerőből megoldani, gondolok itt a tisztasági festések, a meglévő aszfaltos pályáink felújítási, egyéb karbantartási munkálataira. Az érintett szülők az intézmény állapotával kapcsolatos észrevételeiket az erre a célra létrehozott szülői csoportban, az óvónők felé személyesen, a Szülői Munkaközösség vezetője felé tudják jelezni, amely lehetőséggel - pozitív értelemben - élnek is. A Szülői Munkaközösség tagjai, valamint az aktív, és segítőkész szülők tevékenységükkel, önkéntes társadalmi munkájukkal részt vesznek az intézmény körüli felújítási munkák megszervezésében, lebonyolításában, és lehetőségeikhez képest próbálják segíteni a nehezebb anyagi körülmények között gyermeket nevelők időszakos problémáit.

Berhida Város Önkormányzata, valamint Vilonya Község Önkormányzata az általuk létrehozott Berhidai Köznevelési Társulás intézményében, a Hétszínvirág Napközi-otthonos Óvoda és Bölcsődében biztosítja a két település bölcsődés korú gyermekeinek ellátását, jelenleg 1 csoportban 12 fővel. Az igények ezt a létszámot meghaladják, ezért Berhida Város Önkormányzata „Bölcsődei férőhelyek kialakítása, bővítése” című, TOP-1.4.1-19 kódszámú pályázatot nyújtott be a gyermekjóléti alapellátások közül a bölcsődei ellátási formákhoz (bölcsőde, mini bölcsőde, családi bölcsőde) való hozzáférés javítása és az általuk nyújtott szolgáltatások minőségi fejlesztése érdekében. A projektben a Hétszínvirág Napköziotthonos Óvoda és Bölcsőde területén új épületben két bölcsődei csoport létrehozása valósult meg. Egy bölcsődei csoportban legfeljebb 14 gyermek gondozható. A fejlesztés célja, hogy az intézmény a támogatás segítségével optimális személyi és tárgyi feltételeket tudjon biztosítani a kisgyermekek számára személyiségük kibontakoztatásához.

A bölcsődefejlesztés megvalósításával a gyermekek napközbeni ellátásaként a családban élő gyermekek életkorának megfelelő nappali felügyeletét, nevelését, gondozását, foglalkoztatását és étkeztetését biztosítják azoknak a gyermekeknek, akiknek szülei, nevelői, gondozói, munkavégzésük, betegségük, vagy egyéb ok miatt napközben ellátásukról nem tudnak gondoskodni.

**Az intézkedés megnevezése:**

1. **A nők esélyegyenlősége**
2. **Generációs programok szervezése. Ismerkedési, kapcsolatteremtési lehetőségek megteremtése. Óvodai, önkormányzati nyílt rendezvényeken való részvétel lehetőségének felajánlása**

A településen több civil egyesület működik, melyek nagyban hozzájárulnak a közösség színes, és tartalmas kulturális életéhez. A civil szervezetek sokszínűsége garantálja a változatos programokat, a kikapcsolódási lehetőségeket. Programot, rendezvényt természetesen az önkormányzatunk is tart, ahol a település egészét, gyermektől az idősebb korosztály tagjáig, mindenkit szeretettel hívunk, és várunk. Ezek az alkalmak lehetőséget nyújtanak arra, hogy a különböző generációk tagjai egymáshoz közelebb kerülhessenek, egymás véleményét, ötleteit, tapasztalatait jobban megismerjék. Egy ilyen, kötetlenebb hangvételű rendezvényen könnyebben nyílik alkalom eszmecserére, az idősebbek jótanáccsal, az általuk már megélt információkkal láthatják el a fiatalabbakat, a fiatalabbak a mai informatikai eszközhasználatban tudnak segítséget nyújtani. Szintén megemlítendő a közművelődési referens szerepe, aki minden korosztály számára érdekes programok szervezésével nagyban segítheti a generációk közötti kapcsolatteremtés megkönnyítését.

Ma már a nők döntő többsége dolgozik, aktívan részt vesz a családfenntartásban, mivel mindként szülő keresete szükséges a megélhetés biztosításához. A nők számára a legfontosabb probléma a munka és a családi élet összeegyeztetése. Annak érdekében, hogy a gyermekvállalás, a munkahelytől való hosszabb idejű távolmaradás ne rontsa a nők munkaerőpiacra való visszalépésének esélyeit, szükséges a bölcsődei ellátás biztosítása, a férőhelyek számának növelése. A nők munkaerő-piaci pozíciójának kedvezőbbé tétele, egy család- és gyermekbarát környezet létrejötte jótékonyan hathat a helyi társadalom általános közérzetére. A bölcsőde fejlesztési projekt megvalósulásával az intézményben új csoportszobák alakultak ki, az óvoda helyiségei is bővültek, nagyobb udvar, valamint a megközelíthetőség érdekében új parkoló is kialakításra került. Az óvoda, a bölcsőde fejlesztésének további célja a kisgyermekes fiatalok helyben tartása, a település népességmegtartó képessége érdekében. A projekt megvalósult.

**Az intézkedés megnevezése:**

1. **Az idősek esélyegyenlősége**
2. **Az aktivitást és a függetlenséget megőrző programok, szolgáltatások szervezése.**

Sokszor, sok esetben megfigyelhető, hogy egy rendezvény, egy társadalmi megmozdulás szintjén aktívabbak az idősebbek, mint a középkorosztály, vagy a fiatalabb korosztály tagjai. A sokszínű időskort mindenki másképp éli meg, életútjának, egészségi állapotának, lehetőségeinek megfelelően, de számos olyan készség és tulajdonság van, ami ekkorra érik meg, és méltán jelent követendő példát a fiatalok számára, ugyanakkor biztosítja az időskorúak megbecsülését. Egy kistelepülés életében rettentő fontos az a tény, hogy a már jó pár évtizedet megélt korosztály átadhassa tapasztalatait, tudását, bölcsességre való tanítását, iránymutatását. Az általuk birtokolt tapasztalattal ma már túl vannak az életkezdés, a családalapítás, a gyermekek nevelésének, iskoláztatásának problémáin. A civil szervezetek szerepe szintén nagyon fontos ebben a témakörben is, az ő munkájuk gyümölcse lehet a biztosítéka annak, hogy az idősebb korosztály képviselői is megtalálják települési szinten a számukra megfelelő programokat, a helyben történő kikapcsolódás lehetőségét. A Vilonyai Nyugdíjasklub újra alakulásával és aktív részvétellel, számos rendezvényen színesíti a település kulturális életét. A Vilonyai Polgárőr Egyesület is komolyan kiveszi a részét az idősebbekkel való kapcsolattartásban, az esélyegyenlőségük megtartásában. Évente több alkalommal keresik fel az idős, egyedül álló, egyedül élő lakosokat, és felajánlják segítségüket a ház körüli munkákban, megkönnyítve ezzel a korosodó emberek mindennapjait. Az önkormányzati házi segítségnyújtó szolgálaton kívül a településen a református egyház működtetésében házi segítségnyújtó szolgálat is működik. Az ott dolgozó szociális segítők napi szinten látogatják az idősebb ellátottjaikat, és segítenek nekik a hétköznapok terheiben. Bevásárolnak, gyógyszert szereznek be, a munkakörükből adódó feladatokat ellátják. Minden helyi rendezvényen szeretettel várjuk az időseb korosztály tagjait is, az év vége felé pedig kifejezetten őket ünnepeljük az Idősek köszöntése rendezvényünkön. Vilonya Község Önkormányzata évek óta szociális tüzifa támogatást nyújt a téli hónapokban az arra rászorulók részére, különös tekintettel az idős, egyedül élők támogatására fordít nagy figyelmet.

# Prevenciós program az áldozattá válás megelőzésére

A mai világban sajnos sokan, és sokféle módon próbálják kihasználni az egyedülálló, idősebb embereket. Szinte minden időszaknak megvan a maga „trükkös lopás” elnevezésű ideje, gondolok itt a téli tűzifa megkárosításokra, a hamis nyári villany, vagy vízóra leolvasásokra, de említhetném az időszaktól független házaló árusokat is. Az idősebb korosztály az elsőszámú célpontjuk, talán ők azok, akik még úgy szocializálódtak, hogy kevésbé hisznek az emberi rosszindulatban, abban, hogy ők az áldozat szerepét kénytelenek eljátszani. Jóhiszeműségük miatt sajnos könnyen az átverés kereszttűzébe kerülnek, amit minden esetben könnyebb megelőzni, mint aztán a lehetséges elkövetőt tetten érni. A Várpalotai Rendőrkapitányság kollégái folyamatosan jelen vannak a településen, eltérő időközönként végzik szolgálati tevékenységüket. Több alkalommal szervezett már a Rendőrkapitányság önálló tájékoztatást a településen. Ezekre az alkalmakra a művelődési házat, a benne található szakmai eszközökkel együtt díjmentesen bocsájtjuk az előadók szolgálatába. A korábbiakban említett Vilonyai Polgárőr Egyesület is nagy mértékben kiveszi a részét az áldozattá válás megelőzésben, szolgálati idejükben felkeresik, tájékoztatják az idősebbeket a lehetséges veszélyekről, az átverések formájáról, azok elleni védekezés módszereiről. A közterület felügyelet során minden gyanúsnak vélt járművet, annak forgalmi rendszámát jelzik a Várpalotai Rendőrkapitányság felé, és figyelnek az idegen személyekre, amennyiben azok látogatásának, a településre érkezésének konkrét okát megnevezni nem tudják. Éves szinten többször, és többféle tartalommal bíró kiadvánnyal jelennek meg, amelyet minden érintett ingatlanhoz, a kihelyezett hirdető táblákra igyekeznek eljuttatni, kiplakátolni. A rendőrkapitányság minden lehetséges eszközzel próbál segíteni a védekezésben, kiadványokat, hírleveleket szerkeszt és küld az önkormányzat részére, melyeket minél szélesebb körben teszünk közzé a minél szélesebb információáramlás érdekében.

**Az intézkedés megnevezése:**

1. **A fogyatékkal élők esélyegyenlősége**
2. **Fogyatékkal élők, őket gondozók kapcsolatteremtésének segítése**

A fogyatékkal élőknek vagy fogyatékost ápoló családtagoknak a kapcsolatteremtésre, fórumokba való bekapcsolódásra lehetősége van az akadálymentesen megközelíthető művelődési házban tartott programokon, az itt működő klubokban. A települési szabadidős rendezvények látogatása is lehetőség számukra az elszigetelődés ellen. Akadálymentes továbbá a településen az orvosi rendelő, a gyermekorvosi és védőnői rendelő, az Önkormányzat és Kirendeltség épülete is.

A Magyar Telekom Nyrt. Veszprém megyében végrehajtandó aggregációs- és helyi optikai hálózatfejlesztése keretében célul tűzte ki a nagy sávszelességű digitális hálózat kialakítását Vilonya település közigazgatási területén is. Megvalósult az internet világának közelebb hozása, a kommunikáció színterének szélesebb körű biztosítása. Köztéri Wifi hálózat kiépítése még várat magára, információról nem rendelkezünk a kiépítés tervezett időpontjáról.

Vilonya, 2025. december 3.

Fésüs Sándor sk.

polgármester